REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/79-24

24. jul 2024. godine

B e o g r a d

Z A P I S N I K

DRUGE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 22. JULA 2024. GODINE

 Sednica je počela u 11,00 časova.

 Sednici su prisustvovali: Jadranka Jovanović, Lepomir Ivković, Nebojša Bakarec, Dušan Marić, Tatjana Nikolić, Marko Atlagić, Nevena Đurić, Akoši Ujhelji, Branimir Jovanović, Jovan Janjić, Branko Miljuš, Ivana Rokvić i dr Zoran Lutovac, članovi Odbora.

Sednici su prisustvovali: Tatjana Nikolić (Nataša Jovanović), Branimir Jovanović (Sanja Jeftić Branković) Dušan Marić (Jovan Kolundžija) Vladimir Pajić (Branko Miljuš) i Dragana Rašić (Zoran Lutovac), zamenici članova Odbora.

Predsedavajući je saglasno članu 23. stav 3. Poslovnika Narodne skupštine konstatovao da su ispunjeni uslovi za rad i odlučivanje, a zatim se prešlo na rad po predloženom Dnevnom redu.

Za ovu sednicu je određen sledeći

**D n e v n i r e d:**

1. Razmatranje Predloga zakona o izmenama Zakona o privremenom uređivanju načina naplate takse za javni medijski servis (broj 011-1618/24 od 4. jula 2024. godine), koji je podnela Vlada, u načelu;
2. Razmatranje Predloga zakona o potvrđivanju Sporazuma između Vlade Republike Srbije i Vlade Narodne Republike Kine o sprečavanju krađe, tajnih iskopavanja i nezakonitog uvoza i izvoza kulturnih dobara (broj 011-1513/24 od 20. juna 2024. godine), koji je podnela Vlada;
3. Razmatranje Predloga zakona o potvrđivanju Sporazuma o finansiranju ponovnog uspostavljanja zajedničke stalne izložbe u Bloku 17 Državnog muzeja Aušvic-Birkenau (broj 011-1689/24 od 11. jula 2024. godine), koji je podnela Vlada.

 Predloženi dnevni red Druge sednice Odbora je stavljen na glasanje na predlog predsednice Odbora Nevene Đurić. Za je glasalo 10, protiv 1 narodni poslanik i 1 narodni poslanik je bio uzdržan dok 1 narodni poslanik nije glasao.

Predsednica Odbora Nevena Đurić obavestila je prisutne članove i zamenike članova Odbora da sednici prisustvuju predstavnik Ministarstva kulture dr Stanko Blagojević, v.d. pomoćnik ministra za međunarodnu saradnju i evropske integracije, kao i predstavnici Ministarstva informisanja i telekomunikacija Milan Dobrivojević, državni sekretar i Dejan Stojanović, Sektor za informisanje i medije ministarstva.

1. PRVA TAČKA DNEVNOG REDA: Razmatranje Predloga zakona o izmenama Zakona o privremenom uređivanju načina naplate takse za javni medijski servis (broj 011-1618/24 od 4. jula 2024. godine), koji je podnela Vlada, u načelu;

 Raspravu je otvorila predsednica Odbora podsećajući prisutne da je Vlada Republike Srbije podnela ovaj predlog i dala reč predstavniku Ministarstva informisanja i telekomunikacija Milanu Dobrivojeviću.

Dobrivojević je naglasio da je cilj ovog predloga Zakona da se otklone okolnosti koje bi mogle da dovedu u pitanje rad medijskih javnih servisa kao i da se privrimeno produži način finansiranja javnih medijskih servisa, koji se delimično finansiraju iz budžeta Republike Srbije. Naglasio je da je, imajući u vidu, povećavanje troškova poslovanja JMU s obzirom da se visina takse nije menjala od 2020. godine a da se sada uvećava za 16,2%. Napomenuo je da smatra da povećanje takse nije veliko i da će se na ovaj način obezbediti nesmetani uslovi za rad medijskih javnih servisa. Pozvao je narodne poslanike da podrže Predlog zakona.

Predsednica Odbora je otvorila raspravu. Narodni poslanik Branko Miljuš je napomenuo da je loše što se ne govori o bezbednosti novinara i pozvao je predsednika Vučića da obezbedi snimak napada na novinara Vuka Cvijića. Poslanik je citirao izjavu predsednika RS Aleksandra Vučića iz 2012. godine o ukidanju televizijske pretplate. Takođe, poslanik je citirao nalaz „Demostata“ o RTS i Jutarnjem programu, kojim se marginalizuje opozicija. Izneo je i detaljnije podatke o pomenutom istraživanju i istraživanju BIROD-ija. Naznačio je da se krši Ustav Republike Srbije i zakoni koji se odnose na medije i objektivno informisanje te da RTS nema informativni program već PR – režimski program. Rekao je da Vlada RS otima građanima 1,7 milijardi dinara, povećavanjem taksi. Napomenuo je da RTS nije nezavisan, i da SSP zahteva da se oslobodi RTS za drugačije mišljenje. Predložio je da se napravi javno slušanje Izveštaja Izvestiteljke UN o radu medija u Srbiji.

Narodni poslanik Zoran Lutovac je napomenuo da je Narodna skupština najviše zakonodavno telo koje se bavi kontrolom izvršne vlasti i da je nedopustivo da Odbor nije imao sednice posvećene hajci i progonu novinara i umetnika, koji su se usudili da kritički govore o vlasti. Govorio je i o hajci na ne-režimske medije, da je nedopustivo da se predsednica parlamenta sada ponaša kao portparolka Vlade i zastupnik izvršne vlasti u parlamentu. Govorio je o „potrebi za obezbeđenje uslova za ostvarenje potrebe da se obavlja osnovna delatnost RTS“ i napomenuo da je RTS propagandni servis, zatražio promenu RTS u skladu sa Ustavom u delu izveštavanja ili da pretplatu plaćaju samo članovi SNS-a kojima je RTS namenjen. Napomenuo je da ne postoji pluralizam mišljenja, da postoji privatni interesi, te da je bitan princip koji se tiče ranijeg političkog obećanja. Istakao je da je potreban stabilan sistem finansiranja za pravi javni servis i da nema uređivačke nezavisnosti.

Predsednica Odbora Nevena Đurić je upozorila narodne poslanike da ne govore o temama koje nisu na dnevnom redu, već da je potrebno da se raspravlja o aktima. Navela je da ne-režimski mediji nisu tu već da su tajkunski i da oni targetiraju predsednika i njegovu porodicu.

Narodna poslanica Ivana Rokvić se osvrnula na rad RTS-a naglasivši da RTS ne radi svoj posao, da je SNS obećao ukidanje pretplate, citirala izveštaje Nezavisnog revizora o radu RTS-a naglasivši da je posao poslanika da građani žive dobro. Istakla je da je 349 RSD s obzirom na to da 6% živi u apsolutnom siromaštvu i da jedna četvrtina stanovništva nema sredstava za zadovoljavanje osnovnih životnih potreba. RTS kako je naglasila krade novac od građana preko harača i sprovode se uz pomoć državnih organa prinudne naplate.

Predsednica Odbora Nevena Đurić je reagovala na izlaganje poslanice Rokvić napominjući da se opozicija služi lažima i napomenula da ne postoji mogućnost obmanjivanja ili manipulacije građanima koji su na izborima dali odluku o tome kome poklanjaju svoje poverenje odnosno biraju političku opciju. Istakla je da građani žive bolje i da vlast radi u interesu građana.

Narodni poslanik Nebojša Bakarec je zamolio da se poslanici vrate na tačku dnevnog reda te da se pretplata povećava za manje od pola evra i da mu nije jasno zašto se opozicija tome protivi. Takođe je istakao da sednice Odbora nisu tribine za nasilje, da je većina vladajućih kadrova RTS ljudi koji su tamo bili i pre promene vlasti, da vlast drži ljude na funkciji bez obzira na njihovu političku orijentaciju. Rekao je da je opozicija mnogo više prisutna od vlasti na javnom servisu i da vlast nema nameru da utiče na RTS. Istakao je da je opozicija 2000. i 2019. godine imala nasilne upade u RTS. Obratio se poslaniku Miljušu za kog je rekao da je pisao hvalospeve o Vučiću u vreme dok je bio urednik lista „Ekspres“ te da je promenio više političkih stranaka nakon toga. Citirao je izjave Srđana Škora i tekstove Draže Petrovića iz lista „Danas“. Poslanik Bakarec je podsetio da Tužilaštvo za organizovani kriminal i dalje vodi istragu za nanošenje štete od 688 miliona dinara koju je učinila kompanija „Dajrekt medija“ zbog korupcije i poslovanja pod uslovima koji nisu predviđeni zakona. U mračnoj državi tako nešto nije moguće jer vlasnici tih firmi i dalje imaju svoje poslove sa RTS.

Narodni poslanik Branko Miljuš je naglasio da preko 60 sudija je oslobodilo navodne tajkune od bilo kakvih optužbi, da ne postoji nijedna agencija ili institucija koja je pozitivno ocenila rad RTS-a te da to treba da bude ozbiljna tema odbora i parlamenta.

Narodni poslanik Jovan Janjić je citirao Zakon o javnim medijskim servisima i napomenuo da treba da bude samostalan, te da to ne znači da treba da bude država u državi. Pitao je da li građani znaju kako se troši novac od kojih se uzima, kako se objektivno izveštavaju građani, da RTS ima diskriminatorski odnos prema nekim političkim opcijama. Smatra da je nemoralno povećavati pretplatu.

Narodni poslanik prof. dr Marko Atlagić je rekao da je rad javnog servisa važna tema, da će podržati Predlog zakona i da kritičari koji su odmah napali predsednika države na sednici da nisu u pravu. Cilj je da se ukine RTS pretplata i da će verovatno u budućnosti to biti realnost. Osvrnuo se na prisustvo vlasti na RTS rekavši da su oni koji su govorili pre njega pristrasni i da zastupljenost predsednika Vučića zavisi od njegove aktivnosti koja je zaista fascinirajuća. Rekao je da će uvek svako imati primedbe na javni servis, da smatra da je javni servis pristojan ali da ima određenih predloga, da se više obezbedi sadržaja iz oblasti obrazovanja i vaspitanja. Napomenuo je da kritika treba da se zasniva na istinitosti iznetih činjenica, da RTS ne stvara vesti već da N1 stvara informacije, a televizije treba da informišu a ne da stvaraju vesti već treba da ih prenose. Citirao je urednika Nju Jork Tajmsa iz 1953. godine i pomenuo hajke i napade na Vladimira Orlića i Anu Brnabić. N1 je objavila 463 najgorih uvreda predsednika Srbije u istoriji novinarstva. Naglasio je da se dijalog treba voditi na bazi činjenica i istakao primer neobjektivnog izveštavanja u vezi auto-puta Miloš Veliki.

Narodna poslanica Ivana Rokvić je rekla da njena stranka nije bila u vlasti. U daljem toku obraćanja poslanica je napomenula da je 350 RSD u odnosu na obećanje predsednika SNS-a neprihvatljiva jer je obećano potpuno ukidanje RTS pretplate i ukazala na vređanje gospodina Lutovca, Dražu Petrovića iz lista „Danas“. Rekla je da javnost ne zna gde milioni namenjeni RTS-u idu, da se odobreni projekti ne realizuju a neki drugi se realizuju, da postoje malverzacije vezane za urednicu Anetu Ivanović.

Narodni poslanik Zoran Lutovac naglasio je da postoji nerazumevanje Narodne skupštine, za koju je rekao da nije servis vlasti. Za Odbor za kulturu i informisanje rekao je da nema važnijih društvenih pitanja od progona novinara i kulturnih stvaralaca. Naglasio je da su se partija i država sjedinile, da postoji uzurpacija države od strane partije te da je pojavljivanje funkcionera u isto vreme pojavljivanje predstavnika njegove stranke. Naglasio je da je to protivustavno. Istakao je da milion ljudi u Srbiji prema zvaničnim podacima prosek penzije 240 evra. Govoreći o prosečnim platama rekao je da u prosek se računaju i plate 50.000 dinara i plata od milijardu. Rekao je da prema podacima „Forbs“-a u Srbiji živi 48 milijardera i 33000 milionera. Napomenuo je da je predsednik Srbije protivustavno aktivan.

Predsednica odbora Nevena Đurić je napomenula da joj je zanimljiva rečenica da predstavnici opozicije ne mogu da se nađu na RTS, a bilo je debatnih emisija sa tri predstanika opozicije a jednog predstavnika vlasti. Očigledno je da opozicija manipuliše građanima.

Narodna poslanica Tatjana Nikolić je napomenula da se diskusija rasplinula, podsetila kolege da je Skupština sveto pismo, uputila pitanje opoziciji vezano za rušenje te skupštine. Narodna poslanica je napomenula da se u Evropi taksa plaća u proseku 3 evra, da povećanje nije veliko za RTS pretplatu. Naglasila je da opozicija zadire u uređivačku politiku RTS što nije tema ove sednice.

Narodni poslanik Dušan Marić je u svom izlaganju rekao da ne postoje mediji u svetu sa uređivačkom nezavisnošću i da svi javni servisi u svetu pomažu vlast. Složio se sa primedbama opozicije i pozvao ih naprave medije koji objektivno informiše građane. Ocenio je da ima određene primedbe na program RTS (snimanje i prikazivanje filmova u kojima se promoviše nasilje, kriminalci i narkomanija) te da to treba da bude tema ozbiljne rasprave sa RTS. Ocenio je da je program RTS najobjektivniji u Srbiji.

Narodna poslanica Ivana Rokvić upozorila je na kršenje pravila vođenja sednice. Rekla je da politika N1 nije tema odbora i pozvala se na Pravilnik RTS koji treba da bude primenjivan a ne da podržava vlast.

Narodni poslanik Nebojša Bakarec je reagovao na rečenice o progonu ljudi iz oblasti iz kulture. Rekao je da opozicioni mediji progone glumce koji podrže SNS, satanizovali su matematičara Stojana Ranđelovića a SNS poštuje ljude iz opozicije.

Narodni poslanik Branko Miljuš je rekao da opozicija nema i ne kontroliše medije. Rekao je da mu je važno da se na odboru razgovara o RTS-u i o svim drugim medijima.

Predsednica odbora je zaključila raspravu i stavila na glasanje Predlog zakona o izmenama Zakona o privremenom uređivanju načina naplate takse za javni medijski servis (broj 011-1618/24 od 4. jula 2024. godine), koji je podnela Vlada, u načelu.

Ukupno je glasalo 13 narodnih poslanika. ZA prihvatanje Predloga zakona glasalo je 9 narodnih polanika, PROTIV prihvatanja Predloga zakona glasala su četiri narodna poslanika.

Narodni poslanik Nebojša Bakarec je predložio da izvestilac o ovoj tački dnevnog reda bude predsednica Odbora Nevena Đurić. Predsednica odbora je stavila na glasanje navedeni predlog. ZA prihvatanje predloga glasalo je 9 narodnih poslanika, PROTIV je glasalo tri narodna poslanika, jedan narodni poslanik je bio UZDRŽAN. Glasalo je ukupno 13 narodnih poslanika.

Predsednica Odbora je nakon sprovedenog glasanje konstatovala da je prihvaćen predlog da ona bude izvestilac na plenarnoj sednici Narodne skupštine.

1. DRUGA TAČKA DNEVNOG REDA: Razmatranje Predloga zakona o potvrđivanju Sporazuma između Vlade Republike Srbije i Vlade Narodne Republike Kine o sprečavanju krađe, tajnih iskopavanja i nezakonitog uvoza i izvoza kulturnih dobara (broj 011-1513/24 od 20. juna 2024. godine), koji je podnela Vlada;

Predsednica Odbora Nevena Đurić je otvorila drugu tačku dnevnog reda, Razmatranje Predloga zakona o potvrđivanju Sporazuma između Vlade Republike Srbije i Vlade Narodne Republike Kine o sprečavanju krađe, tajnih iskopavanja i nezakonitog uvoza i izvoza kulturnih dobara (broj 011-1513/24 od 20. juna 2024. godine), koji je podnela Vlada i dala reč Stanku Blagojeviću, v.d. pomoćniku ministra kulture za međunarodnu saradnju i evropske integracije.

Blagojević je prisutne članove Odbora upoznao sa sadržajem Predloga zakona. Ukazao je na dve važne dimenzije od značaja za usvajanje Predloga zakona rekavši da je to bilateralni sporazum i da je zasnovan na podizanju opštih nivoa Sveukupnog strateškog partnerstva sa Narodnom Republikom Kinom. Istakao je da postoji javna svest koliko su vrste kriminala koje su predmet zakona javno značajne i da se kreira okvir za zaštitu kulturnog nasleđa. Pozvao se na Konvenciju UNESKO-a i napomenuo njihov poziv za bilateralno uređivanje ovih pitanja.

Nakon izlaganja v.d. pomoćnika ministra, nijedan narodni poslanik se nije javio za reč.

Predsednica Odbora Nevena Đurić je stavila na glasanje Predlog zakona o potvrđivanju Sporazuma između Vlade Republike Srbije i Vlade Narodne Republike Kine o sprečavanju krađe, tajnih iskopavanja i nezakonitog uvoza i izvoza kulturnih dobara (broj 011-1513/24 od 20. juna 2024. godine), koji je podnela Vlada. Glasalo je ukupno 13 narodnh poslanika. ZA prihvatanje Predloga zakona glasalo je 10 narodnih poslanika, PROTIV prihvatanja Predloga zakona glasao je 1 narodni poslanik a 1 narodnih poslanik je bio UZDRŽAN.

Predsednica Odbora Nevena Đurić je konstatovala da je Odbor, većinom glasova, prihvatio Predlog zakona o potvrđivanju Sporazuma između Vlade Republike Srbije i Vlade Narodne Republike Kine o sprečavanju krađe, tajnih iskopavanja i nezakonitog uvoza i izvoza kulturnih dobara (broj 011-1513/24 od 20. juna 2024. godine), koji je podnela Vlada.

Narodni poslanik Nebojša Bakarec je predložio da izvestilac o ovoj tački dnevnog reda bude predsednica Odbora Nevena Đurić. Predsednica odbora je stavila na glasanje navedeni predlog. O navedenom predlogu glasalo je 13 narodnih poslanika. ZA prihvatanje predloga glasalo je 9 narodnih poslanika, PROTIV je glasao 1 narodni poslanik, jedan narodni poslanik je bio UZDRŽAN. 2 (dva) narodna poslanika nisu glasala.

Predsednica odbora je konstatovala da je Odbor većinom glasova odredio izvestioca za drugu tačku dnevnog reda.

1. TREĆA TAČKA DNEVNOG REDA: Razmatranje Predloga zakona o potvrđivanju Sporazuma o finansiranju ponovnog uspostavljanja zajedničke stalne izložbe u Bloku 17 Državnog muzeja Aušvic-Birkenau (broj 011-1689/24 od 11. jula 2024. godine), koji je podnela Vlada.

Predsednica Odbora Nevena Đurić je otvorila raspravu o trećoj tački dnevnog reda, Razmatranje Predloga zakona o potvrđivanju Sporazuma o finansiranju ponovnog uspostavljanja zajedničke stalne izložbe u Bloku 17 Državnog muzeja Aušvic-Birkenau (broj 011-1689/24 od 11. jula 2024. godine), koji je podnela Vlada. Reč je dala Stanku Blagojeviću, v.d. pomoćniku ministra kulture za međunarodnu saradnju i evropske integracije.

Pomoćnik ministra Stanko Blagojević se osvrnuo na opšti kontekst značajnog dokumenta koji se odnosi na zajedničko finansiranje republika bivše Jugoslavije objekta i opreme paviljona „Jugoslovenski paviljon“. Reč je o finansijskom dokumentu, Srbija plaća deo obnove građevine i deo postavke izložbe, koja će kombinovati materijale svih država bivše Jugoslavije. Dokument je potpisan u Parizu od strane ministara kulture šest republika i usaglašen je prvi korak, sledeći scenario i aktivnost je izrada Plana izložbe.

Nijedan član Odbora nije se javio za reč, te je predsednica Odbora Nevena Đurić zaključila raspravu o trećoj tački dnevnog reda.

Predsednica Odbora Nevena Đurić je otvorila glasanje o Predlogu zakona o potvrđivanju Sporazuma o finansiranju ponovnog uspostavljanja zajedničke stalne izložbe u Bloku 17 Državnog muzeja Aušvic-Birkenau (broj 011-1689/24 od 11. jula 2024. godine), koji je podnela Vlada. Glasalo je ukupno 12 narodnh poslanika. ZA prihvatanje Predloga zakona glasalo je 10 narodnih poslanika, PROTIV prihvatanja nije glasao nijedan narodni poslanik. 2 (dva) narodna poslanika su bili UZDRŽANI.

Predsednica Odbora je konstatovala da je Odbor većinom glasova odlučio da prihvati u načelu Predlog zakona o potvrđivanju Sporazuma o finansiranju ponovnog uspostavljanja zajedničke stalne izložbe u Bloku 17 Državnog muzeja Aušvic-Birkenau (broj 011-1689/24 od 11. jula 2024. godine), koji je podnela Vlada.

Na predlog narodnog poslanika Nebojše Bakareca da predsednica Odbora bude izvestilac na plenumu Narodne skupštine o ovoj tački dnevnog reda, predsednica Odbora Nevena Đurić je otvorila glasanje o izvestiocu po ovoj tački dnevnog reda. Glasalo je ukupno 11 narodnih poslanika. ZA je glasalo 9 narodnih poslanika, PROTIV je glasao 1 narodni poslanik, UZDRŽAN je bio 1 narodni poslanik, a 2 narodna poslanika NISU GLASALI.

Sednica je završena u 12.29 časova.

SEKRETAR PREDSEDNIK ODBORA

 Dana Gak Nevena Đurić